Bergen Voss Triathlon

Bergen Voss Triathlon er en Ironman-distanse triatlon som ble arrangert samtidig med sykkelrittet Vestlandsklassikeren Bergen-Voss i 2008 og 2009. Stevnet bestod av 3800 meter svømming, 180 kilometer sykling og et avsluttende maratonløp. Fra 2010 er den erstattet med Bergen Triathlon, som har veksling og målpunkt nær startpunktet, mindre kostnader å arrangere.

Historie

Vestlandsklassikeren Bergen-Voss har vært arrangert årlig, og med sin 32. utgave i 2008 ble det for første gang samkjørt med en triatlonkonkurranse samtidig. Dermed utnyttet man synergien ved å kunne bruke samme trasé på store deler av sykkeldelen, og dele på løypevakter, matstasjoner og sanitetstjeneste.

2008

33 deltakere startet i den første utgaven. Det ble holdt registrering og infomøte på Fana Roklubb på fredagskvelden før start hvor praktiske og sikkerhetsmessige aspekter ved stevnet ble gjennomgått. Starten gikk kl 06.15 på Fana Roklubb ved Nordåsvannet, og «maratongeneralen» i Bergen, Hans Jacob Berntsen fyrte av startsalutten for denne første full distanse triatlon konkurransen i Bergen. Svømmingen foregikk over 4 runder på en trekantbane utlagt mellom roklubben, Gamlehaugen og Konsulbukten. Syklingen gikk med start fra parkeringsplassen på roklubben, til rundkjøringen på Fjøsanger og fulgte deretter sykkelritt traseen til Voss. På Voss måtte triatletene fortsette med en rundt Vangsvannet via Gjernes. Innkomst til skiftesone mellom sykkel og løp gikk inn Prestegårdsalleen. Maratonløpet gikk som 8 runder a 5,3 kilometer på Prestegårdsmoen på Voss. Fra om lag 14 grader på morgenen steg temperaturen fort, og nådde opp i 30 grader under løpingen. Vannet holdt ca. 18 grader i Nordåsen under svømmingen. Av de 33 startende kom 31 til mål. Alle deltakerne første året var menn. Stevneleder var Kjell Eirik Henanger

2009

55 deltakere møtte til start på den andre utgaven. Registrering og informasjonsmøte ble holdt på Paradis skole. Bergenstrubaduren Ove Thue underholdt med visen om Bergen-Voss, og praktiske og sikkerhetsmessige aspekter ved stevnet ble gjennomgått. Arrangøren hadde blitt tvunget til å endre svømmelokasjon fra Nordåsvannet til Ulvenvannet på Os på grunn av for lav vanntemperatur i Nordåsvannet. En hektisk innsats og en velvillig lensmann sikret at flyttingen kunne foretas på kort varsel. Starten gikk lørdag kl 06.30, og vannet holdt 14,5-15 grader. Neopren svømmehette og sokker var gjort obligatorisk å bruke. Svømmingen foregikk i en 950 meter lang runde som skulle svømmes 4 ganger, med rundepassering rundt en påle på stranden. Syklingen gikk mot Hagavik videre mot Halhjemsveien og Os. Derfra via Hegglandsdalen og Rolvsvåg og inn i Bergen-Voss traseen i Samnanger. Løpeløypen på Voss var igjen 8 runder av 5,3 kilometer som i 2008, men på grunn av byggearbeider for kulturhus på Voss, var løypen lagt noe om fra 2008. 2 deltakere brøt på syklingen og 2 deltakere brøt på løpingen, slik at 51 av de startende kom til mål. Det var ikke fullt så varmt som det var i 2008, med omkring 20 grader og stort sett sol. Stevneleder var Kjell Eirik Henanger
Etter at triatlongruppen i Bergen Cykle Klubb la inn årene og gjenopplivet Bergen Triathlon Club høsten 2009, er Bergen Voss Triathlon foreløpig historie og erstattet av nytt langdistanse-triathlon Bergen Triathlon som ble arrangert på Askøy første gang 19. juni 2010.